Mikä maksaa?: MIT-professori Bengt Holmström: ”Suomessa pitää satsata start-up –yrityksiin”

Massachusetts Institute of Technologyn taloustieteen professori Bengt Holmström sanoo, että Suomessa pitää nyt satsata nuorten pyörittämiin uusiin yrityksiin. Vaikka start-up- yritykset ovat vielä pieniä, ne voivat nykyaikana kasvaa nopeasti taloudellisesti merkittäviksi. Amerikkalaisen huippuyliopiston talousprofessori on sitä mieltä, että Suomessa ei ole nyt elvytyksen aika. Koska talouden ongelmat johtuvat siitä, että koko maailman talous on asettumassa uuteen asentoon, ei elvytys ole oikea ratkaisu talouden kohentamiseksi, Holmström sanoo. "Se voisi olla pieni kipulääke mutta se ei ratkaise Suomen talouden ongelmia. Nyt tarvitaan väistämättä rakennemuutoksia." Bengt Holmströmin mukaan maailman taloudessa on meneillään megaluokan murrosjakso. Digitalisaatio ja teknologinen kehitys vaikuttavat talouteen ja elämäämme enemmän kuin osaamme aavistaakaan. Digitalisaatio tuottaa sekä ratkaisuja että myös suuria ongelmia, mutta se on väistämätön ja Suomenkin on oltava siinä mukana. Holmström on sitä mieltä, että ilman digitalisaatiota koko globalisaatioita ei olisi tullut siinä laajuudessa kuin mitä se nyt on. "Digitalisaatio muuttaa kaiken. Kaikki on organisoitava uudelleen: yritysten täytyy oppia uuden toimintatavat, politiikan pitää toimia uudella tavalla ja ihmiset joutuvat toimimaan uudella tavalla." Digitaalisaatio ei ole tällä hetkellä kenenkään hallussa, korostaa Holmström. "Digitalisaatio tulee vielä tuottamaan sekä suuria voittajia että suuria häviäjiä." Holmströmin mukaan yksi digitalisaation seuraus voisi olla se, että raha muuttuu kokonaan digitaaliseksi. Se mullistaisi koko kaupankäynnin. "Mutta Suomen pitää olla mukana digitalisaation eturintamassa ja sillä on siihen hyvät mahdollisuudet."